En 29-årig mand fra Hjørring blev onsdag anholdt i Hjørring. Torsdag tilstod han i retten og fik en straksdom på otte måneders fængsel.

Et grundlovsforhør, som normalt er det første retslige skridt på vej mod en retssag og en dom blev torsdag formiddag også det sidste. Her modtog en 29-årig mand fra Hjørring nemlig en straksdom på otte måneders fængsel. Manden blev dømt for at være i besiddelse af 138 gram amfetamin, der delvist var beregnet på videresalg. - Vi anholder den 29-årige sammen med en 31-årig på deres fælles adresse i Hjørring i går (onsdag red.) efter et tip om at vi ville amfetamin på adressen, fortæller anklager ved Nordjyllands Politi Peter Skovbak. - Vi finder 138 gram og da de bliver anholdt nægter de begge ethvert kendskab til stofferne, siger anklageren. - Men i retten i dag tilstår den 29-årige så at det er hans og han siger samtidig at den 31-årige ikke har noget med stofferne at gøre, siger Peter Rask. Dermed var der åbnet op for at sagen kunne lukkes ligeså hurtigt som den blev åbnet, og dommeren tildelte derfor en såkaldt strakdom på otte måneders fængsel hvor af de fem blev gjort betinget. - Normalt ville han nok have fået ti måneder, men set i lyset af at han ikke tidligere er straffet, synes jeg de otte måneders fængsel med fem måneders betinget fængsel, er okay, siger Peter Rask. Den 31-årige blev løsladt efter grundlovsforhøret sammen med den 29-årige, der nu kan vente på at afsone sin dom.